Zuma vaar uit teen regbankOudpres. Jacob Zuma. (Foto: ANA) Terwyl die Zondo-kommissie na staatskaping Maandag gesê het hy gaan die Konstitusionele Hof vra om oudpres. Jacob Zuma tronkstraf op te lê vir minagting van die hof, het Zuma gisteraand teen die regbank uitgevaar. In ŉ verklaring hou die oudpresident vol sy gedrag ondermyn nie die Grondwet nie – maar beskerm dit – terwyl ŉ paar mense op die regbank lankal hul “konstitusionele pligte laat vaar het om by politieke gevegte aan te sluit”. Zuma beweer ook die kommissie is op die been gebring as deel van ŉ georkestreerde veldtog om hom uit sy amp te verwyder. Hy beskuldig adjunkhoofregter Raymond Zondo, kommissievoorsitter, daarvan dat hy politieke propaganda teen hom versprei. Zuma voer ook aan nadat die kommissie die kans verbeur het om getuienis aan hom voor te lê, het die kommissielede betoë aan mekaar gelewer en politiek gebruik om die openbare mening te beïnvloed. Zuma beweer voorts Zondo mislei mense en dat dit mense behoort te bekommer. Die oudpresident sê die kommissie het gewys hy beskik nie oor die vermoë om ŉ onafhanklike, regverdige en onpartydige ondersoek of verhoor te hou wanneer dit oor hom wat Zuma is handel, of wanneer dit afwyk van die sogenaamde voorskrif oor staatskaping nie. “Regter Zondo het weereens twyfelagtige regterlike integriteit, onafhanklikheid en onbevooroordeeldheid wat in ŉ ondersoek van hierdie omvang nodig is, aan die dag gelê,” sê Zuma in die verklaring. “Die adjunkhoofregter het afgesluit deur te sê my minagting skep gronde vir hom om die Konstitusionele Hof te nader om te vra vir ŉ vonnis. Natuurlik gaan hy dit kry. Ek is nie seker dat dit gewoonlik is hoe minagtingsverrigtinge verloop nie, maar ek het aanvaar dat adjunkhoofregter Zondo en regsvoorskrifte vreemdelinge vir mekaar is.” Zuma sê noudat sy rol by die kommissie oënskynlik geëindig het, wag hy vir die Konstitusionele Hof se vonnis. “Ek staan by my verklaring op 1 Februarie dat geen hoeveelheid intimidasie of afpersing my posisie gaan verander nie, omdat ek vas glo dat ons nooit ŉ regbank moet toelaat waar geregtigheid, billikheid en regsprosesse diskresionêr is en uitsluitlik voorbehou word vir sekere litigante en ander nie.” Hy sê ook talle mense kyk anderpad oor hierdie soort “geregtelike misbruik”. “Hulle kies om die skuld voor my deur te lê, maar versuim om die geregtelike krisis wat besig is om in ons land af te speel, trompop te loop.” Zuma sê die kommissie het probeer om hom ten alle koste aan die pen te laat ry. “Dit is hierdie soort regterlike gedrag waarteen ek beswaar maak, nie ons wetgewing of ons Grondwet nie. Dit is nie die gesag van die Konstitusionele Hof wat ek verwerp nie, maar die misbruik daarvan deur ŉ paar regters. “Dit is nie ons wetgewing wat ek minag nie, maar ŉ paar wettelose regters wat hul grondwetlike poste versaak het vir politieke gedienstigheid. Ek respekteer die wet en het myself die afgelope 20 jaar aan sy misbruik onderwerp.” Zuma sê talle mense voer aan hy beskou hom as verhewe bo die wet en beweer hy erken nie die Grondwet nie. Zuma ontken dit. Hy sê daar word selfs gesê hy moet tronkstraf opgelê of van sy presidensiële voordele en pensioen gestroop word. “Vir die rekord, ek is die een wat gesê het ek gee nie om om myself te verdedig teen die straf wat vir my beginselvaste standpunt opgelê word nie.” Zuma sê ook hy het nie by die ANC aangesluit vir geld en voordele nie en het mense bedank wat hom steeds ondersteun. “My verklaring is nie ŉ oortreding van die wet nie. Dit is protes teen sommige in die regstelsel wat hul siele verkoop het en van hul ampseed afgewyk het. Dit is my respek vir die wet wat my dwing om die misbruik van die reg en die geregtelike kantoor vir politieke doeleindes te verwerp. “Ek respekteer die wet, nie die misbruik daarvan nie.”